
A Walford- és a Camden címertekercsek

Jelen dolgozat két, a 13. századi Angliában keletkezett címeres tekercset vizsgál, a tekercsek behatóbb elemzéséhez azonban szükséges volt áttekinteni az I. Vilmos hódítástól kezdve kimutatható normann és angolszász heraldikai párhuzamokat és azok egymásra gyakorolt hatását is. Mindkét tekercs a század második felében, közel egy időben készült: a Camden-tekercs az 1280-as években, a Walford-tekercs pedig 1275 körül. Közös vonásuk, hogy uralkodói címerleírásokat tartalmaznak, ebből fakadóan szerepeltetik a magyar királyi címert is. Mindkét tekercs esetében elsősorban a fiktív, vagy téves címerleírásokra koncentráltam. A címerrajzok és –leírásokban szereplő egyezések (pl. tévedések átvétele) alapján kimutatható, hogy a kutatás által eddig behatóbban nem vizsgált Camden-tekercset készítője egy másik heraldikai forrásból, az ún. Herald-tekercs alapján állította össze. A Walford-tekercs kapcsán felmerülő problémák elemzése során a forrás mindhárom ránk maradt változatát megvizsgáltam. A Camden-tekercshez hasonlóan itt is a nem valós, vagy a valóságnak ellentmondó címerleírások képezték a kutatás gerincét. Mindkét forrás tárgyalásakor kiemelten foglalkoztam a magyar, a dán, a norvég, illetve a walesi Llywelyn ap Gruffydd címerével. Emellett közlöm tekercsekben szereplő uralkodói címerek ófrancia és francia nyelvű leírásait is és magyar fordításaikat.



